Candidatul AUR la Primăria Sectorului 6, Valentin Florea, a pledat, sâmbătă, 30 martie, pentru desfiinţarea primăriilor de sector şi o administraţie unică pentru Capitală.
Potrivit unui comunicat al AUR transmis, sâmbătă, AGERPRES, "experienţa profesională a lui Valentin Florea atât în domeniul imobiliar cât şi în cel notarial îl va ajuta să elimine birocraţia în Sectorul 6".
"Îmi voi depune tot efortul pentru ca Sectorul 6 să arate ca o parte importantă a unei capitale europene, pentru că al nostru obiectiv este să existe o singură administraţie, Mihai Enache (n.r. candidatul AUR la primăria Capitalei) să fie primar 8-12 ani, să nu mai avem şapte aparate administrative, sute de consilieri, instituţii care nu aduc plus societăţii", a declarat sâmbătă, Valentin Florea, într-o conferinţă de presă susţinută în faţa Primăriei Sector 6, conform sursei citate.
El a criticat activitatea actualului primar al Sectorului 6, Ciprian Ciucu, pe care îl acuză că a reabilitat 31 de blocuri faţă de 257 promise şi a construit mai puţine creşe şi grădiniţe decât a promis.
La eveniment a fost prezent şi candidatul AUR pentru Primăria Capitalei.